runetrust/blame-folketinget-dk huggingface dataset:
Mads Olsen (SF), 2025-12-04:
Jeg ved godt, at ministeren ikke er transportminister, men jeg synes alligevel, der er noget med, at man giver en kæmpe afgiftslettelse til dem, der har allermest i vores samfund, til dem, der skal til at købe en af de allerdyreste elbiler, vi har i vores land.
Eigil Andersen (SF), 2009-02-06:
Men er Venstres ordfører opmærksom på, at der kan opstå den situation, at en virksomhed her i landet, dansk eller udenlandsk, vil kunne rejse en sag ved byretten, som vil kunne havne i EF-Domstolen, gående ud på, at den pågældende virksomhed mener, at det er en overtrædelse af gældende konkurrenceregler og regler om økonomisk frihed og fri bevægelighed, hvis man bliver udsat for en blokade, således at EF-Domstolen desværre stadig vil kunne afsige nogle domme, som går imod den faglige konfliktret?
Stine Brix (EL), 2013-02-07:
Noget andet, som jeg har spurgt ind til flere gange i løbet af debatten, og som jeg synes det er vigtigt at understrege, er, at der med det her lovforslag ikke alene er tale om forsøg, men om en lovhjemmel til, at ministeren kan give tilladelse til, at alle stemmebokse til alle valg kan være digitale, hvis man ønsker det.
Lisbeth Bech Poulsen (SF), 2016-01-15:
Et af de spørgsmål er, at der i lovforslaget står, at der gives – det vedrører så erhvervs- og vækstministeren – hjemmel til at udstede nærmere regler om de tekniske forhold vedrørende registrering og offentliggørelse af oplysninger om de reelle ejere.
Jann Sjursen (KRF), 1998-05-05:
Jeg tror også, det har en betydning for, hvornår folk vælger at sætte børn i verden, om de kan få deres børn passet osv. osv. Også spørgsmålet om egentlig parrådgivning til de skrøbelige parforhold, som ministeren også var inde på ofte fører til at kvinder vælger abort.
Anne Baastrup (SF), 2003-02-28:
Det er jeg meget glad for at få bekræftet heroppefra. Så vil jeg godt bede integrationsministeren om at få Flygtningenævnet til at lave om på dets afslag, for der står jo, at man får et afslag, at man skal udrejse, og hvis man ikke gør det, kan man hjemsendes med tvang.
Holger K. Nielsen (SF), 2016-03-18:
Derfor er det min påstand, at der samfundsøkonomisk er langt, langt mere ræson i at satse på, at folk lejer sommerhuse her i Danmark – det får mange flere turister til Danmark; de vil lægge langt flere penge i de områder, hvor de kommer – frem for at man har nogle rige mennesker, der køber et sommerhus, som de så måske bruger 3-4 uger om året, når de nu har lyst til det.
Pia Olsen (SF), 2006-12-06:
Derimod ville en styrkelse af den kollektive trafik med en mere tæt og hurtig bykørsel, buskørsel mellem Ringe og Faaborg og en øget kørsel med telebusser, som allerede findes i Ringe Kommune, men som kan udvides, være mere kundevenlig og økonomisk mere overkommelig.
Jørn Jespersen (SF), 1999-03-17:
Det næste, jeg gerne vil spørge om, er: Når ministeren siger, at der ikke foreligger en konkret klage fra Kløver Mælk og interessenter her, behøver der nødvendigvis ligge en klage fra en af interessenterne for, at Konkurrencestyrelsen kan tage spørgsmålet om misbrug af dominerende stilling op, eller kan styrelsen ikke gøre det af egen drift?
Pernille Rosenkrantz-Theil (EL), 2002-05-27:
Hvis vi bliver angrebet eller er sikre på, at vi vil blive det, skal vi kunne angribe forebyggende. Ja, jeg vil ellers mene, at et angreb på en undergrundsbane, hvad enten det er i Paris eller i London eller for den sags skyld i København, ikke er en opgave for lige netop NATO.
Sikandar Siddique (UFG), 2021-05-05:
Når vi i dag behandler et beslutningsforslag, der mere specifikt vedrører den danske bistand til Palæstina, er det samtidig vigtigt at slå fast, at vi i Frie Grønne mener, at vi skal gøre mere for at øge handlerummet for de organisationer, som civilsamfundsstøtten går til.
Kenneth Kristensen Berth (DF), 2018-10-10:
Jeg konstaterede i hvert fald ved selvsyn udenrigsministerens tale i Industriens Hus her i mandags, hvor udenrigsministeren kom for skade – sådan ville jeg sige det, jeg ved ikke, om udenrigsministeren er enig – at sige, at EU skal være, citat, superpower plus, citat slut.
Per Clausen (EL), 2008-10-08:
Jeg kan forstå på ministeren, som jo ellers i forbindelse med et tidligere spørgsmål sagde, at sundhedsforsikringerne sådan set var inderligt overflødige, fordi man har så fremragende tilbud til folk, der ikke har en sundhedsforsikring, at det er helt ubegribeligt, at folk vil benytte sig af den her mulighed, at han nu alligevel mener, at det, at der er 1 million mennesker i Danmark, som har en sundhedsforsikring, er en succes for regeringens politik.
Kirsten Normann Andersen (SF), 2017-05-29:
Det giver vel ret beset mening at sige, at hvis nogle stadig væk har en meget lav indtægt, som en SU jo f.eks. er, var der måske en idé i at videreføre børne- og ungdomstandplejen, som de unge jo har bakket fuldstændig op om indtil da.
Tove Videbæk (KRF), 2000-04-13:
Jeg vil gerne spørge ministeren, om ministeren vil være villig til efter behandlingen i dag at se på, om der ikke inden tredjebehandlingen kunne være brug for i lovforslaget tydeligere at understrege og præcisere de punkter, som 102 medlemmer stemte for under F 10 om socialt truede familier?
Per Clausen (EL), 2007-05-08:
Jamen jeg er da overbevist om, at der er mange ministre og universitetspolitiske bureaukrater, der med stor beundring kigger på Danmark og ser på, hvordan vi regulerer tingene i Danmark, men jeg vil bare gentage mit spørgsmål til videnskabsministeren: Var det ikke end idé at lave en fordomsfri undersøgelse af, hvordan man sørger for at sætte universiteterne fri i andre lande, og så prøve at se, om man kunne lære af dem?
Karen Ellemann (V), 2015-04-08:
For lige præcis med de meldinger, der kommer fra ministeriet, afskærer man dem fra at ansøge, fordi man siger, at nu er det altså ikke længere den opsøgende indsats, som man anerkender som en tilgang til faktisk at forebygge, at der bliver gadeplansprostituerede i København efterfølgende.
Kaare Dybvad Bek (S), 2024-12-05:
Og det uinteressante og det, som jeg synes man skal bekæmpe, er at sige, at alle kan komme ind, uanset om man laver ufaglært arbejde, for så ødelægger vi vores arbejdsmarked, og så er det i øvrigt for vores samfund heller ikke nogen særlig god forretning.
Ole Sohn (SF), 2005-11-24:
Der blev afgivet en betænkning, nr. 1437, om et nyt udligningssystem, som viser, at udviklingen i det kommunale serviceniveau og i det kommunale beskatningsniveau i perioden fra 1993 til 2002 har ført til en mere ensartet situation i landets kommuner, ikke til mere ulighed, men til en mere ensartet situation.
Tom Behnke (KF), 2010-02-05:
Vi har jo netop været igennem en proces, hvor vi fik rettet op på en skævhed, der var opstået over år, hvor Folketinget nu klart og entydigt har præciseret over for domstolene, at der ikke skal straffes mildere i voldssager i parforhold eller i drabssager i parforhold.
Jakob Sølvhøj (EL), 2017-12-01:
Høringsparterne har jo ikke altid ret – også fordi de jo somme tider kan have synspunkter, der går i modsatgående retninger – men jeg synes, at når man læser høringssvarene igennem, får man et indtryk af, at der i hele skoleverdenen, uanset om ser det fra undervisernes, vejledernes eller ledernes synspunkt, er en massiv kritik af den måde, forslaget er blevet udformet på.
Line Barfod (EL), 2005-03-18:
Først og fremmest skal det være nogle socialarbejdere, som har fået den fornødne tid til, at de kan lytte, for er der noget, der mangler i systemet i dag, så er det nogle, der har tid til at lytte til en, og som lytter til, hvad det er, borgeren har af behov, og hvad det er, man kunne gøre for at hjælpe borgeren, hvis man lyttede til, hvilke løsninger borgeren selv mener at man kunne finde.
Thorkild B. Fransgaard (FRI), 2000-05-05:
Det, beslutningsforslaget går ud på, er, at det offentlige betaler en kompensation for noget, som det offentlige har lagt beslag på. Så enkelt er det. Med hensyn til hvad landbruget får i kompensation på andre områder, ser jeg ikke, at det kommer den her sag ved.
Troels Lund Poulsen (V), 2016-10-11:
Men fru Lisbeth Bech Poulsen og hr. Pelle Dragsted efterlyste, om der også ville komme andet end det, som der er her, og så vil jeg bare i dag gerne nævne, at der i min verden blive en opfølgning på det her lovforslag, hvis det bliver vedtaget, og det tegner der sig jo et flertal for.
Torsten Schack Pedersen (V), 2009-04-29:
Jeg synes afgjort, at vi i dag kan glæde os over, at vi laver en skattereform, som på en lang række områder jo burde være noget, som Det Radikale Venstre kunne bakke op om: en sænkning af skatten på arbejde, højere skat på forbrug og forurening.
Morten Østergaard (RV), 2010-09-07:
Altså, jeg troede egentlig, at multimedieskatten var med på listen over ting, Det Konservative Folkeparti har fortrudt at de indførte, sammen med iværksætterskatten, og der var vist også noget med udligningsskatten, og indimellem får man nærmest indtryk af, at de også er helt imod selskabsskatten.
Per Clausen (EL), 2010-04-27:
Det synes vi i Enhedslisten er rigtig, rigtig dårligt, rigtig, rigtig skidt, også fordi vi kan huske, at der, da man for 2-3 år siden behandlede et beslutningsforslag fra Enhedslisten med det indhold, at køer skulle have mulighed for at komme på græs i sommerhalvåret, var meget, meget positiv velvilje over for beslutningsforslaget fra Socialdemokraterne, fra Dansk Folkeparti, fra Det Radikale Venstre og fra SF.
Steen Gade (SF), 2008-11-18:
Med hensyn til det der med, at vi så skal se, hvordan det går, hvordan niveauet bliver, og hvad vi nu kan få af forbedringer og mere effektivitet inden for den besparelse her, vil jeg spørge, om det leje, det skal finde efter strukturreformen, som hr. Pihl Lorentzen var optaget af, så ikke nødvendigvis må være ringere end det, vi har haft før strukturreformen.
Margrete Auken (SF), 2004-03-26:
Men det var da helt klart både De Konservatives og Dansk Folkepartis melding, at det først og fremmest var punkt 7. Og så var der en imødekommelse vedrørende det der med eventuelt at se på muligheden for, at man måske kunne få lov til, når man kom kørende ud fra sin indkørsel, ikke at skulle trække over, men at man kunne få lov til at køre frem, selvfølgelig under overholdelse af vigepligten.
Torben Hansen (S), 2007-03-13:
Vi må nok erkende, at nogle af dem, der er blevet sat op tidligere, ikke blev placeret helt optimalt, men det kan vi undgå fremover, for langt hen ad vejen kan man i de kommende år skifte tre eller fire møller ud med en enkelt, der yder fuldstændig det samme, og så lige placere et par stykker ekstra rundtomkring.
Kristian Thulesen Dahl (DF), 2001-01-10:
Derfor synes jeg, det også kunne være på sin plads, hvis statsministeren fik renset luften i forhold til den valgkamp, der fandt sted frem til den 28. september sidste år, og fik gjort det klart, at man fra regeringens side naturligvis har fortrudt, at man i perioden op til afstemningsdatoen gjorde det klart for den danske befolkning, at hvis man stemte nej, så gjorde man Danmark til et medlem af B-rang i den europæiske klub, så gjorde man Danmark til en andenrangsnation.
Preben Bang Henriksen (V), 2014-11-25:
Jeg er bare nødt til sige til ordføreren, at mulighederne for at betale for rådgivningen i de her små sager altså kan være så dårlige i dag, hvor man hverken kan få fri proces eller retshjælpsdækning eller noget lignende til de sager, at mange mennesker er nødt til at håbe på, at de kan indgå en no-cure-no-pay-aftale.
Villy Søvndal (SF), 2000-02-29:
Det var derfor, vi i SF i januar måned spillede ud med en drastisk forøgelse af plejehjemsbyggeriet for at sikre, at også mere friske ældre kunne komme på plejehjem, og det var derfor, vi spillede ud med flere ansatte på ældreområdet, fordi det tager tid at udøve omsorg, nænsomhed, holde i hånd osv. Når det er sagt, vil vi i SF bestemt ikke afvise, at der er behov for et bedre tilsyn, så der lukkes op for plejehjemmene og sikres det, man kunne kalde et mere uvildigt tilsyn.
Simon Emil Ammitzbøll (RV), 2008-03-11:
Vi er opmærksomme på, at der kan være nogle retssikkerhedsmæssige betænkeligheder, som vi vil gå ind i i den konkrete udvalgsbehandling, men det er vigtigt for os, at vi kan se, at der allerede er taget højde for en lang række forhold, således at der efter lovforslaget bl.a. ikke kan foretages observation, indgreb i meddelelseshemmeligheden eller legemsindgreb for at fuldbyrde bevissikringskendelsen.
Christian Juhl (EL), 2018-11-22:
Man nævner Vesterbro, men det er jo ved at blive et område, hvor man skal have en temmelig stor tegnebog med for overhovedet at komme ind – ja, hele København er efterhånden et sted, hvor jeg ikke ville have haft råd til at bosætte mig, hvis ikke jeg var så heldig at bo i en af Folketingets små lejligheder.
Elsebeth Gerner Nielsen (RV), 2004-02-05:
Jeg vil starte med at takke Enhedslisten for også i den her folketingssamling at minde os om, at vi har en vigtig opgave i at sikre Fiil Sø og føre Fiil Sø tilbage til det, den burde være, nemlig en sø, så som udgangspunkt forholder Det Radikale Venstre sig positivt til det forslag, som Enhedslisten her har fremsat.
Peter Skaarup (DF), 2000-12-07:
Så vi er da fortrøstningsfulde, hvis det kan lade sig gøre at nå til enighed om noget. Jeg vil da godt spørge Enhedslisten som opfølgning på det, som hr. Søren Søndergaard siger: Er det ikke korrekt, at børn allerede i dag stilles for en dommer, altså fungerer som vidner i retssager?
Inger Støjberg (DD), 2023-02-28:
Men jeg synes så i øvrigt også, at det var en håndsrækning, da vi her i weekenden kunne se, at bl.a. Dansk Folkeparti og Enhedslisten jo beskrev, at det her ikke er noget, man regner med at udløse, hverken før eller siden, om man så må sige.
Finn Sørensen (EL), 2018-02-06:
Jeg skal nok uddybe, hvad det er for seks forslag, når jeg får mulighed for at begrunde selve forespørgslen, men bare annoncere, at jeg tror, det er vigtigt, at vi i den her situation alle sammen forholder os åbent til, hvilke muligheder der kunne være for at forbedre borgernes og lønmodtagernes tryghed og retssikkerhed på det her område. Så derfor er der altså mulighed for en god debat, selv om den helt overordnede ramme er nogenlunde den samme som under den tidligere forespørgsel.
Kristian Thulesen Dahl (DF), 2002-12-06:
Et er, at man kan diskutere grundlaget for satspuljen, noget andet er det fuldstændig udemokratiske og uholdbare i, at man har lavet en konstruktion, der har gjort, at partier, også partier, der er etableret efter indgåelsen af satspuljeforliget dengang, ikke har kunnet deltage i udmøntningen af midlerne i satspuljen.
John Vinther (KF), 1997-10-22:
Lovforslaget er jo, som det står i bemærkningerne, og som også både den socialdemokratiske og Venstres ordfører har været inde på, en udmøntning af det forlig, der er indgået mellem på den ene side Det Konservative Folkeparti og Venstre og på den anden side regeringen.
Jakob Ellemann-Jensen (V), 2022-05-10:
Jeg vil gerne bevæge mig et andet sted hen, og jeg vil egentlig gerne bruge spørgetimen i dag på en sag, som burde optage alle medlemmer af Folketinget noget mere, end den gør, nemlig sigtelsen af Claus Hjort Frederiksen for landsforræderi – en meget, meget alvorlig forbrydelse, som, fordi den er så alvorlig, kan give op til 12 år i fængsel.
Poul Nødgaard (DF), 2006-04-19:
Det gælder ikke alene i Folketinget, det gælder også mange andre steder, men specielt herinde, at der er papirer, der af hensyn til landets sikkerhed ikke skal videre frem, og det, der er sket, er vel, at man føler, at der er et eller andet eller måske flere stykker papir, man ikke har fået, og det er så det, man opponerer mod.
Kirsten Normann Andersen (SF), 2024-05-24:
Det var jo også en drøftelse, vi havde undervejs i forhandlingerne, hvor vi talte om tilkøbsydelser, som vi også gerne ville undgå pludselig blev en glidebane, hvor man risikerer at komme til at betale for noget, som vi faktisk stadig væk har pligt til at levere i forhold til den skat, som vi alle sammen betaler.
Marlene Harpsøe (DD), 2023-11-23:
Derfor har vi også set frem til at behandle dette beslutningsforslag i Folketinget i dag, og vi håber selvfølgelig på Folketingets partiers opbakning til forslaget, som både prioriterer Danmark uden for de største byer, og som gør det lettere at rekruttere studerende til de fire store velfærdsuddannelser, bl.a. pædagoger, socialrådgivere, sygeplejersker og lærere, som der mangler så mange af.
Claus Larsen-Jensen (S), 2000-08-24:
Ved hr. Holger K. Nielsen ikke, at man faktisk godt kan blive medlem af EU uden i første omgang at skulle opfylde ØMU-kriterierne og eurokriterierne? Hr. Holger K. Nielsen siger, at man bare ikke vil låses fast i ØMU-kravene, og det vil altså sige, at der jo i virkeligheden sættes spørgsmålstegn ved fastkurs og aftalen med de andre lande, muligheden åbnes, og derfor må jeg spørge hr. Holger K. Nielsen: Hvad er det for situationer, som hr. Holger K. Nielsen kan se skulle betinge, at man skulle lave noget sådant?
Pia Kjærsgaard (DF), 2005-02-24:
»Folketinget ønsker at opprioritere kampen mod kræftsygdomme og opfordrer i den forbindelse regeringen til allerede nu i sin økonomiske planlægning og i sin politiske prioritering at forberede, at der skal reserveres massive økonomiske ressourcer til at følge op på den kræfthandlingsplan, som i henhold til regeringens og Dansk Folkepartis aftale om finansloven skal fremlægges af regeringen i foråret 2005.
Rune Lund (EL), 2006-03-15:
Derfor synes jeg også, det er utroligt, at i det svar, statsministeren vistnok prøvede at give mig under det forrige spørgsmål, hvor jeg spurgte, hvorfor statsministeren holder fast i sin udlægning af det brev, der blev sendt den 12. oktober, sagde statsministeren bare: Jamen folk i udlandet skal ikke bestemme dansk flygtninge/indvandrerpolitik.
Jørn Pedersen (S), 1999-02-25:
Det er jo derfor, vi har lavet et ankesystem, og det er jo derfor, at det har været vigtigt, at ankesystemet har fået et svar fra Socialministeriet, så man nu kan afgøre sagerne, og det er jo derfor, at der nu sker nogle ændringer nogen steder, fordi man var gået videre, end loven tillader.
Morten Bødskov (S), 2012-02-23:
De undersøgelser, der har været lavet af effekten af nedsættelsen, peger jo også rigtigt i retning af, at der ikke har været nogen synlig og nævneværdig effekt af det her, og at der er behov for en bredere indsats, hvis man skal gøre noget ved ungdomskriminaliteten.
Søren Espersen (DF), 2021-04-07:
Nu er det jo nogle år siden, at Israel sluttede fred og oprettede diplomatiske forbindelser med henholdsvis Egypten og Jordan, men inden for den sidste periode er der kommet flere arabiske lande til – faktisk en række – og blandt de sidst ankomne var Marokko og Sudan, hvor man kan forvente at der kommer en tilnærmelse, en slags diplomatisk anerkendelse af Israel.
Line Barfod (EL), 2003-03-18:
Så mange initiativer er det desværre heller ikke, der er blevet sat i gang på det her område, og nu var det jo altså Socialforskningsinstituttet, der selv på det møde, vi havde i Socialudvalget med dem, sagde, at der ikke var et projekt sat i gang, hvor man udviklede redskaber til, at opholdssteder og andre steder, hvor børn er anbragt, kunne lave en evaluering af deres indsats
Henning Hyllested (EL), 2012-11-02:
Og jeg kan med det samme sige, at den artikel i Politiken, som nu ligesom siger, at Enhedslisten ikke vil være med til noget, og at vi har sagt nej til et tilbud om at redde dem, der falder ud, anser vi et eller andet sted for at være plantet af regeringen eller regeringspartierne, hvad ved jeg, i et forsøg på at presse Enhedslisten til nogle løsninger, som ikke er løsninger på det her problem.
Eva Kjer Hansen (V), 2006-02-10:
Men jeg husker, da vi indførte loven, at vi da havde en meget stor diskussion om, hvordan vi nu skulle sikre, at der ikke kom en hel masse udefra og ligesom gjorde brug af pladserne i den pågældende kommune i virkeligheden på et andet serviceniveau end det, der gør sig gældende i kommunerne.
Line Barfod (EL), 2002-02-07:
Så kan jeg ikke helt forstå, når fru Gitte Lillelund Bech nu siger, at det ikke er meningen, at daghøjskolerne skal lukkes, for i fredags sagde fru Gitte Lillelund Bechs partifælle, hr. Kristian Jensen: »... en stor del af det, som bliver lagt ud som besparelser på uddannelserne, ganske rigtigt er lukning af bestemte uddannelser, vi ikke mener skal finansieres længere.
Christian Mejdahl (V), 1997-11-19:
Når statsministeren henviste til fødevareministerens svar på det foregående spørgsmål, nemlig at fødevareministeren på fortræffelig vis har redegjort for initiativer på dyrevelfærdsområdet, må jeg vel også kunne tillade mig at gå tilbage og tage udgangspunkt i det svar, som fødevareministeren gav før.
Sofie Carsten Nielsen (RV), 2017-04-28:
Det er her, vi skal sætte ind, massivt, med investeringer i børn og uddannelse, så vi ikke svigter den generation, med en aktiv boligpolitik i udsatte boligområder, ved at investere i flere pædagoger i daginstitutionerne, ved at lade være med at skære ned på ungdomsuddannelser, så det netop er indsatsen for den sociale mobilitet og de mest udsatte, der rammes, ved at mødes og blande os og ikke isolere os.
Dennis Flydtkjær (DD), 2026-01-16:
For noget af det, som faktisk også er ret vigtigt og afgørende, og som også er blevet påpeget i høringssvarene, er, at der er et godt samarbejde mellem Efterretningsnævnet og Tilsynet med Efterretningstjenesterne, og hvis man fremadrettet skal sikre, at det er lidt mere forpligtende, så kunne det måske også være en god idé, at det er det samme sekretariat, der betjener dem.
Rune Lund (EL), 2007-02-20:
Arbejdstagerrettigheder er jo et utrolig hot emne, om man så må sige, lige i øjeblikket, netop fordi der er så meget produktion, der bliver outsourcet til lande, som kan producere meget billigt og til meget lave lønninger under horrible vilkår, og hvis vi vil have en ordentlig globalisering, så bliver vi nødt til at angribe det her, og der kan sådan en mærkningsordning være vejen frem.
Alex Vanopslagh (LA), 2023-10-05:
Jeg mener absolut, at hvis du er stofafhængig og skal stikke dig selv i armen for at tage et stof, er det langt mere værdigt at gøre det i et fixerum under rene og ordentlige forhold, hvad jeg egentlig også tror er Socialdemokratiets politik, end at det skal ske i uhumske gader og stræder, potentielt med brugte kanyler, hvor du kan blive smittet med hiv.
Anne Grete Holmsgaard (SF), 2004-03-09:
Jeg vil godt have ministeren til at forklare, hvordan den Nordsøfond, som i øvrigt ikke engang er en kanin i øjeblikket, overhovedet kan komme ind og sikre et løft på det område, hvor vi er virkelig dygtige, og hvor der er mulighed for beskæftigelse, produktudvikling, et ordentligt hjemmemarked og eksport.
Ester Larsen (V), 2004-01-29:
Jeg vil gerne spørge, om hr. Ole Sohn er opmærksom på, at efter de drabelige nedskæringer, hr. Ole Sohn hentyder til, er kulturbudgetterne på det samme niveau, som de var på i 1990'erne, og at de offentlige kulturbudgetter aldrig har haft andet end minimale indkøbskonti i forhold til den mængde kunstværker, der er blevet købt her i landet.
Lea Wermelin (S), 2017-04-04:
Men nu vil jeg egentlig gerne spørge om noget andet, for jeg står her med den her bog, der hedder »Skjulte penge«, om magt, partistøtte og lobbyisme i dansk politik, og der er et lille kapitel om arveafgiftslobbyen, hvor der står, at Peter Foss, som jo stod i spidsen for den her organisation Vækst i Generationer, skulle have givet partistøtte til Venstre.
Kristian Pihl Lorentzen (V), 2008-11-18:
Jeg hilser det meget velkommen, at kommuner og regioner faktisk har sat flere penge af på budgetterne for næste år, og nu glæder jeg mig til, når man får beregnet konsekvenserne af det dramatiske fald i brændstofpriserne, at se, hvad vi rent faktisk får af forbedret busservice for de penge.
Finn Sørensen (EL), 2017-05-11:
Ministeren fastholder – og det er rigtigt gættet, og det kommer jo ikke bag på mig – sit ønske om at hæve pensionsalderen, sådan som det er aftalt med en række partier, og derfor er det jo åbenbart nødvendigt igen-igen at slå nogle kendsgerninger fast, så man kan se, hvor uretfærdigt og uholdbart det er.